劉康

劉康係香港學生，效益主義者，民主港獨派政治人物、社運人士、作家、時事評論員，同時係香港效益主義黨主席、「劉康出版社」創辦者同埋前《明報》校園記者。因為個樣同余澎杉相似，而且都係持不同政見者，所以有「香港余澎杉」之稱。劉康有時會就時事發表意見，佢嘅文章有刊登喺香港獨立媒體、立場新聞、本土新聞、眾新聞同埋其他媒體。劉康喺2017年同行政長官林鄭月娥合照嗰陣，展示「香港獨立」標語，抗議香港政府不斷打壓獨立運動同言論自由。同年，劉康喺金鐘連儂牆被警察拘捕，引發BB彈槍案。2019年，劉康出版書籍《輕論時政》。

生平
2001年10月10號，劉康喺香港西營盤贊育醫院出世。佢中學讀葵涌循道中學，而家係香港公開大學學生。劉康偨香港獨立支持者。2014年雨傘革命，令劉康開始關心公共事務，同埋支持喺香港實行民主制。2017年11月16號，劉康同行政長官林鄭月娥合照嗰陣，高舉「香港獨立」標語，抗議香港政府不斷打壓獨立運動同言論自由。2019年6月29日，佢成立香港效益主義黨。兩個月之後，佢出版書籍《輕論時政》。

2020年，佢去咗英國，之後就畀港府以國安法通緝。

十七歲出版書籍

2019年8月，劉康喺17歲成立「劉康出版社」，同埋出版新書《輕論時政》，收錄劉康刊登喺唔同媒體嘅時事評論文章。林榮基、黃之鋒、黃子悅、鄺頌晴同陳樂行，都有幫劉康寫推薦序。

經歷

同行政長官合照高舉香港獨立標語
2017年11月16號，喺第21屆明報校園記者開學禮嘅合照環節度，葵涌循道中學學生劉康喺行政長官林鄭月娥後面，高舉「香港獨立」標語，抗議香港政府不斷打壓獨立運動同言論自由。

事後，葵涌循道中學校方警告劉康，同要求見家長，又表明，如果再喺林鄭月娥後面，舉「香港獨立」標語，就會記過。劉康覺得，示威係應有嘅表達權利，唔覺得當日抗議政府係有錯，又對校方不滿。劉康話，唔會驚受到打壓而放棄示威權，又計劃喺11月24號喺葵涌循道中學校外，派發宣傳香港獨立嘅單張。

11月24號，香港民族陣綫同學生動源喺葵涌循道中學門口，聲援劉康，同埋批評校方政治打壓，干預言論自由。同時，校方就以所謂安全理由，超過2小時禁止劉康離開學校。劉康批評，校方做法匪夷所思。雖然受到校方阻攔，而劉康喺呢日依然有同一啲人喺學校門口，抗議校方。抗議完之後，校方就冇再打壓劉康嘅言論自由。

2018年11月28號，佢發表文章，回顧呢件事，篇文章題目係〈面對不義校方就要反抗〉，鼓勵學生「面對不義校方就要反抗」。

BB彈槍案 

2017年12月，親中人士響立法會提出修改議事規則期間，劉康畀人發現響連儂牆有未組裝完成、又都未上匣嘅BB彈槍而畀人拉咗。2018年4月，佢被控告「藏有仿製火器罪」，劉康唔認，但最後法官響四個月之後判佢有罪，9月12號判佢18個月感化令，並且要參加心理輔導。旁聽嘅青年新政召集人梁頌恆話對判決好失望，話「一個中學生帶BB彈槍都畀人判感化，如果係咁，咁全香港嘅學生咪要坐監」。2019年6月，劉康提出要上訴，同年7月高等法院裁定劉康上訴得直，罪名唔成立。劉康話呢個係啱嘅裁決，批評檢控係政治打壓。

之後律政司曾經要求重審，劉康知道咗就批評律政司死纏爛打，覺得律政司係出於佢嘅政治立場而打壓佢。高等法院響8月拒絕咗律政司，高院覺得BB彈槍只不過係一支可以響普通玩具鋪以幾十蚊就買到嘅野，響公義上講唔通。

成立香港效益主義黨

2019年6月29日，劉康成立香港效益主義黨，擔任黨主席。劉康主張效益主義為道德基礎：「效益就係受牽涉者嘅幸福。任何道德句子，都可以邏輯等值咁轉換成經驗句子。任何事，如果傾向於令受牽涉者幸福，就係啱。任何事，如果傾向於令受牽涉者痛苦，就係錯。」劉康指出，自由、民主同獨立都係符合效益。佢不滿政府政策違反效益，令香港人陷於痛苦。佢表示，成立效益主義黨係為咗弘揚效益主義。

去英國 
2020年6月，因為國安法頒佈之後可能會畀人迫害，所以佢去英國尋求政治庇護。佢話，依家響英國有政府支持，三餐溫飽，唔使驚人身安全冇保障，雖然政治庇護未獲批，但係佢希望獲批之後可以響英國讀書，並且佢唔會放棄政治主張。

響2020年7月，劉康同羅冠聰、鄭文杰、朱牧民、黃台仰、陳家駒六個人因為煽動分裂國家、勾結外國或者境外勢力危害國家安全，而畀香港政府以國安法通緝。

著作
《輕論時政》，香港：劉康出版社，2019年
〈流利翻譯原則〉，《劉康論刊》，1 (1): 15-58, ISSN 2755-1636。
"Applicability of the Laws of Thought", Honcques Laus's Review, 1 (1): 4-14, ISSN 2755-1636。

譯作
John Stuart Mill，《講自由》，ISBN 978-1-7397285-6-4。

相

效益主義者
香港記者
香港時事評論員
香港作家
香港社會運動人士
香港本土派人士
外地香港人
康